CELEX: 32013D0781
Language: da
Date: 2013-12-18 00:00:00
Title: 2013/781/EU: Kommissionens gennemførelsesafgørelse af 18. december 2013 om indrømmelse af en undtagelse, Det Forenede Kongerige Storbritannien og Nordirland har anmodet om for England, Skotland og Wales i henhold til Rådets direktiv 91/676/EØF om beskyttelse af vand mod forurening forårsaget af nitrater, der stammer fra landbruget (meddelt under nummer C(2013) 9167)

20.12.2013   
            
            
               DA
            
            
               Den Europæiske Unions Tidende
            
            
               L 346/65
            
         KOMMISSIONENS GENNEMFØRELSESAFGØRELSE
   af 18. december 2013
   om indrømmelse af en undtagelse, Det Forenede Kongerige Storbritannien og Nordirland har anmodet om for England, Skotland og Wales i henhold til Rådets direktiv 91/676/EØF om beskyttelse af vand mod forurening forårsaget af nitrater, der stammer fra landbruget
   (meddelt under nummer C(2013) 9167)
   (Kun den engelske udgave er autentisk)
   (2013/781/EU)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets direktiv 91/676/EØF af 12. december 1991 om beskyttelse af vand mod forurening forårsaget af nitrater, der stammer fra landbruget (1), særlig bilag III, punkt 2, tredje afsnit, og
   ud fra følgende betragtninger:
   
               (1)
            
            
               Hvis den mængde husdyrgødning, som en medlemsstat har til hensigt at tilføre pr. hektar om året, adskiller sig fra de mængder, der er anført i direktiv 91/676/EØF, bilag III, punkt 2, andet afsnit, første punktum, og i samme afsnit litra a), skal den pågældende mængde fastsættes således, at den ikke hindrer opfyldelsen af de mål, der er angivet i samme direktivs artikel 1, og der skal ligge objektive kriterier til grund herfor, f.eks. lang vækstsæson og afgrøder, der optager meget kvælstof.
            
         
               (2)
            
            
               Kommissionens beslutning 2009/431/EF af 29. maj 2009 om indrømmelse af en undtagelse, Det Forenede Kongerige Storbritannien og Nordirland har anmodet om for England, Skotland og Wales i henhold til Rådets direktiv 91/676/EØF om beskyttelse af vand mod forurening forårsaget af nitrater, der stammer fra landbruget (2) giver en tilladelse gældende til den 31. december 2012 til at tilføre husdyrgødning svarende til 250 kg kvælstof pr. hektar om året på visse betingelser og inden for rammerne af handlingsprogrammerne for England (Regulation 2008 No. 2349), Skotland (Regulation 2008 No. 298, som ændret) og Wales (Regulation 2008 No. 3143).
            
         
               (3)
            
            
               Den undtagelse, der blev indrømmet ved beslutning 2009/431/EF, berører 433 landbrug i 2010 (425 i England, 6 i Skotland og 2 i Wales), 404 landbrug i 2011 (396 i England, 7 i Skotland og 1 i Wales) og 390 landbrug i 2012 (385 i England, 4 i Skotland og 1 i Wales). Den undtagelse, som blev indrømmet ved beslutning 2009/431/EF for årene 2009-2012, omfattede cirka 110 000 husdyrenheder (svarende til 0,9 % af det samlede antal), 45 000 hektar græsjord (svarende til 0,4 % af det samlede areal) og 5 000 hektar agerjord (svarende til 0,1 % af det samlede areal) i Storbritannien.
            
         
               (4)
            
            
               Den 20. december 2012 anmodede Det Forenede Kongerige Kommissionen om en fornyelse af undtagelsen i henhold til punkt 2, tredje afsnit, i bilag III til direktiv 91/676/EØF på samme betingelser som dem, der er fastlagt i beslutning 2009/431/EF.
            
         
               (5)
            
            
               Det Forenede Kongerige har i overensstemmelse med artikel 5 i direktiv 91/676/EØF udarbejdet handlingsprogrammer for perioden 2013-2016 ved at vedtage følgende lovgivning: Nitrate Pollution Prevention Regulations 2008 (SI 2008/2349) og ændringsretsakterne SI 2009/3160, SI 2012/1849, SI 2013/1001 og SI 2013/2619 i England; Action Programme for Nitrate Vulnerable Zones Regulations 2008 (Scottish SI 2008/298) og ændringsretsakterne Scottish SI 2013/123 i Skotland samt Nitrate Pollution Prevention (Wales) Regulations 2013 (SI 2013/2506 (W. 245)) i Wales.
            
         
               (6)
            
            
               De udpegede sårbare zoner, som handlingsprogrammerne ifølge Regulation SI 2013/2619 for England, Scottish SI 2002 No. 276 og Scottish SI 2002 No. 546 for Skotland og Regulation SI 2013/2506 (W. 245) for Wales omfatter, dækker 58 % af Englands samlede område, 14 % af Skotlands samlede område og 2,3 % af Wales' samlede område.
            
         
               (7)
            
            
               De forelagte vandkvalitetsdata viser, at for grundvandet i England har 85 % af grundvandsområderne gennemsnitlige nitratkoncentrationer på under 50 mg/l nitrat og 60 % koncentrationer på under 25 mg/l nitrat. For Wales har over 95 % af grundvandsområderne gennemsnitlige nitratkoncentrationer på under 50 mg/l nitrat, og over 87 % har koncentrationer på under 25 mg/l. For Skotland har over 87 % af grundvandsområderne gennemsnitlige nitratkoncentrationer på under 50 mg/l nitrat, og over 62 % har koncentrationer på under 25 mg/l. For overfladevand i England har 59 % af overvågningsstederne gennemsnitlige nitratkoncentrationer på under 25 mg/l, og 8 % har koncentrationer på over 50 mg/l nitrat. For Skotland og Wales har over 95 % af overvågningsstederne gennemsnitlige nitratkoncentrationer på under 25 mg/l. For Skotland har ingen af overvågningsstederne gennemsnitlige nitratkoncentrationer på over 50 mg/l nitrat, og for Wales har 1 % af overvågningsstederne koncentrationer på over 50 mg/l nitrat.
            
         
               (8)
            
            
               Efter at have gennemgået Det Forenede Kongerige Storbritannien og Nordirlands anmodning er det set i lyset af erfaringerne med undtagelserne i beslutning 2009/431/EF Kommissionens opfattelse, at den mængde husdyrgødning, som Det Forenede Kongerige Storbritannien og Nordirland påtænker at tilføre, nemlig 250 kg kvælstof pr. hektar om året, ikke vil være til hinder for, at målene i direktiv 91/676/EØF kan nås, forudsat at visse strenge betingelser opfyldes.
            
         
               (9)
            
            
               Det fremgår af den dokumentation, som Det Forenede Kongerige har forelagt i anmodningen, at den foreslåede mængde på 250 kg kvælstof pr. hektar om året fra husdyrgødning fra græssende husdyr på græsjordsbedrifter er begrundet ud fra objektive kriterier som f.eks. højt nedbørsoverskud, lange vækstsæsoner og høje udbytter af græs, der optager meget kvælstof.
            
         
               (10)
            
            
               Beslutning 2009/431/EF er gyldig indtil den 31. december 2012. For at sikre, at de pågældende landbrugere fortsat kan benytte undtagelsen, bør gyldighedsperioden for beslutning 2009/431/EF forlænges.
            
         
               (11)
            
            
               Foranstaltningerne i denne afgørelse er i overensstemmelse med udtalelse fra Nitratkomitéen, der er nedsat ved artikel 9 i direktiv 91/676/EØF —
            
         VEDTAGET DENNE AFGØRELSE:
   Artikel 1
   Den undtagelse, som Det Forenede Kongerige ved brev af 20. december 2012 har anmodet om for England, Skotland og Wales med henblik på at tillade en højere mængde husdyrgødning end den, der er anført i punkt 2, andet afsnit, første punktum og litra a), i bilag III til direktiv 91/676/EØF, indrømmes på de betingelser, der er fastlagt i denne afgørelse.
   Artikel 2
   Definitioner
   I denne afgørelse forstås ved:
   a)   »græsjordsbedrifter«: bedrifter, hvor mindst 80 % af det areal, der kan tilføres husdyrgødning, er græsjorder
   b)   »græssende husdyr«: kvæg (med undtagelse af fedekalve), får, hjorte, geder og heste
   c)   »græs«: permanente græsarealer eller græsarealer i omdrift (græsarealer i omdrift henligger som regel under fire år)
   d)   »mark«: en individuel mark eller en klynge af marker, der er homogene hvad angår afgrøder, jordtype og gødskningspraksis.
   Artikel 3
   Anvendelsesområde
   Denne afgørelse anvendes på individuel basis for græsjordsbedrifter og på betingelserne i artikel 4, 5 og 6.
   Artikel 4
   Årlig ansøgning og forpligtelse
   1.   Landbrugere, som ønsker en undtagelse, indgiver hvert år en ansøgning til de kompetente myndigheder.
   2.   Sammen med den årlige ansøgning, der er omhandlet i stk. 1, skal de forpligte sig skriftligt til at opfylde betingelserne i artikel 5 og 6.
   Artikel 5
   Tilførsel af husdyrgødning og andre gødningsstoffer
   1.   Mængden af husdyrgødning fra græssende husdyr, der tilføres jorden årligt på græsjordsbedrifter, herunder fra dyrene selv, må ikke overstige en mængde husdyrgødning, der indeholder 250 kg kvælstof pr. hektar, med forbehold af betingelserne i stk. 2-7.
   2.   Den samlede kvælstoftilførsel må ikke være større end den pågældende afgrødes forventede næringsstofbehov under hensyntagen til næringsstoftilførslen fra jorden og må ikke overskride de maksimale tilførselsstandarder for det pågældende landbrug, som er fastsat i handlingsprogrammet for nitrater.
   3.   Der udarbejdes en gødningsplan for hver bedrift, som beskriver sædskifteplaner for landbrugsjorden og den påtænkte tilførsel af husdyrgødning og andre gødningsstoffer. Planen skal foreligge på bedriften inden den 1. marts hvert kalenderår. Gødningsplanen skal omfatte følgende:
   
               a)
            
            
               en sædskifteplan, som anfører arealstørrelsen for græsmarker og marker med andre afgrøder, herunder en skitse, som viser de enkelte markers beliggenhed
            
         
               b)
            
            
               antallet af husdyr og en beskrivelse af opstaldnings- og oplagringssystemer, herunder oplagringskapaciteten (volumen)
            
         
               c)
            
            
               en beregning af det kvælstof og fosfor i gødning, der produceres på bedriften
            
         
               d)
            
            
               mængde og type af husdyrgødning, som leveres uden for eller modtages på bedriften og dens kendetegn
            
         
               e)
            
            
               afgrødernes forventede kvælstof- og fosforbehov på hver mark
            
         
               f)
            
            
               resultaterne af jordbundsanalyser, der viser jordens kvælstof- og fosforstatus
            
         
               g)
            
            
               den type gødning, der tilføres
            
         
               h)
            
            
               en beregning af det kvælstof og fosfor, der tilføres med gødning for hver mark
            
         
               i)
            
            
               en beregning af det kvælstof og fosfor, der tilføres med kunstgødning eller andre gødningsstoffer for hver mark.
            
         Planerne revideres senest syv dage efter enhver ændring i landbrugsdriften for at sikre overensstemmelse mellem planerne og den faktiske landbrugsdrift.
   4.   Hver bedrift fører gødningsregnskaber, hvori der indgår oplysninger om håndtering af kvælstof- og fosfortilførsler. De fremsendes til den kompetente myndighed for hvert kalenderår.
   5.   For hver græsjordsbedrift, der er omfattet af en undtagelse, accepterer landbrugeren, at den i artikel 4, stk. 1, omhandlede ansøgning samt gødningsplanen og gødningsregnskaberne eventuelt kontrolleres.
   6.   Hver landbruger, der er omfattet af undtagelsen, foretager periodisk kvælstof- og fosforanalyse i pløjelaget for at sikre en korrekt gødskning.
   Der foretages prøveudtagning og analyse mindst en gang hvert fjerde år for hvert af bedriftens ensartede områder af hensyn til sædskifteplaner og jordegenskaber.
   Der foretages mindst én analyse for hver fem hektar landbrugsjord.
   Der skal foreligge resultater af kvælstof- og fosforanalyse af jorden på den bedrift, der er omfattet af en undtagelse.
   7.   Husdyrgødning må ikke udbringes om efteråret før græsdyrkning.
   Artikel 6
   Arealforvaltning
   1.   Der skal dyrkes græs på mindst 80 % af det af bedriftens areal, hvor der kan tilføres husdyrgødning.
   2.   Landbrugere, der er omfattet af en individuel undtagelse, iværksætter følgende foranstaltninger:
   
               a)
            
            
               græsarealer i omdrift eller sandede jorder pløjes om foråret
            
         
               b)
            
            
               Pløjet græs på alle jordtyper følges umiddelbart af en afgrøde med stort kvælstofbehov.
            
         
               c)
            
            
               I sædskiftet indgår ikke bælgplanter eller andre kvælstoffikserende planter.
            
         3.   Stk. 2, litra c), gælder dog ikke kløver i græsmarker med under 50 % kløver eller andre bælgplanter, der er udlagt med græs.
   Artikel 7
   Overvågning
   1.   Den kompetente myndighed sørger for, at der udarbejdes kort, som opdateres hvert år, og som viser den procentuelle andel af græsjordsbedrifter, husdyr og landbrugsarealer, der er omfattet af individuelle undtagelser, i hvert område, såvel som kort over den lokale arealanvendelse.
   2.   Der foretages overvågning af jord, overfladevand og grundvand med henblik på at tilvejebringe data om kvælstof- og fosforindholdet i jordvandet, uorganisk kvælstof i jordbundsprofilen og nitratkoncentrationer i grundvand og overfladevand, både på steder med undtagelse og på steder uden undtagelse. Overvågningen foretages på bedriftsplan og i afvandingsområder med landbrugsovervågning. Overvågningsstederne skal omfatte de væsentligste jordtyper, gødningspraksis og afgrøder.
   3.   Der foretages skærpet overvågning af vand i afvandingsområder med landbrug i nærheden af de mest sårbare vandområder.
   4.   Der foretages undersøgelser af arealanvendelse, sædskifte og landbrugsmetoder på de bedrifter, som er omfattet af individuelle undtagelser. De indsamlede oplysninger og data fra næringsstofanalysen omtalt i artikel 5, stk. 6, i denne afgørelse og overvågningen omtalt i stk. 2, anvendes til modelberegninger af omfanget af nitrat- og fosforudvaskning fra landbrug, der er omfattet af en undtagelse.
   Artikel 8
   Kontrol
   1.   De kompetente myndigheder sikrer, at alle ansøgninger om en undtagelse underlægges administrativ kontrol. Hvis kontrollen viser, at betingelserne i artikel 5 og 6 ikke er opfyldt, informeres ansøgeren herom. I så fald afvises ansøgningen.
   2.   Der etableres et markinspektionsprogram ud fra risikoanalyser, resultaterne af tidligere års kontrolbesøg og resultaterne af almene stikprøvekontroller i medfør af lovgivning til gennemførelse af direktiv 91/676/EØF. Markinspektionerne skal omfatte mindst 5 % af de bedrifter, der er omfattet af en individuel undtagelse, idet overholdelsen af bestemmelserne i denne afgørelses artikel 5 og 6 kontrolleres. Hvis verifikationen peger på manglende overensstemmelse, underrettes landbrugeren herom. I så fald anses en anmodning om undtagelse i det følgende år for at være afvist.
   3.   De kompetente myndigheder skal tildeles de beføjelser og midler, der er nødvendige for at kunne verificere, om der er overensstemmelse med den undtagelse, der er indrømmet med denne afgørelse.
   Artikel 9
   Rapportering
   De kompetente myndigheder forelægger hvert år senest i juni en rapport med følgende oplysninger:
   
               a)
            
            
               kort over den procentuelle andel af bedrifter, husdyr og landbrugsarealer, der er omfattet af individuelle undtagelser i hvert område samt kort over lokal arealanvendelse, som fastsat i artikel 7, stk. 1
            
         
               b)
            
            
               resultaterne af overvågningen af grundvandet og overfladevandet hvad angår nitrat- og fosforkoncentrationen, herunder oplysninger om tendenserne i vandkvaliteten, både for landbrug, der er omfattet af en undtagelse, og dem, der ikke er, samt undtagelsens virkning for vandkvaliteten, jf. artikel 7, stk. 2
            
         
               c)
            
            
               resultaterne af overvågningen af jorden hvad angår kvælstof- og fosforkoncentrationen i jordvandet og uorganisk kvælstof i jordbundsprofilen, både for landbrug, der er omfattet af en undtagelse, og dem, der ikke er, jf. artikel 7, stk. 2
            
         
               d)
            
            
               resumé og evaluering af data fra den skærpede overvågning af afvandingsområder, jf. artikel 7, stk. 3
            
         
               e)
            
            
               resultaterne af undersøgelserne af arealanvendelse, sædskifte og landbrugspraksis, jf. artikel 7, stk. 4
            
         
               f)
            
            
               resultaterne af modelberegningerne af omfanget af kvælstof- og fosforudvaskning fra landbrug, der er omfattet af en individuel undtagelse, jf. artikel 7, stk. 4
            
         
               g)
            
            
               en vurdering af overholdelsen af betingelserne for undtagelsen på basis af kontrol af bedrifterne og oplysninger om de bedrifter, der ikke overholder betingelserne, på basis af de administrative inspektioner og markinspektionerne, jf. artikel 8, stk. 1 og 2.
            
         Artikel 10
   Anvendelse
   Denne afgørelse anvendes inden for lovrammerne for de udpegede sårbare zoner i England (SI 2013/2619), Skotland (Scottish SI 2002 No. 276 og Scottish SI 2002 No. 546) og Wales (SI 2013/2506 (W. 245)) og inden for rammerne af gennemførelsesbestemmelserne for handlingsprogrammet i England (SI 2008/2349 og ændringsretsakterne SI 2009/3160, SI 2012/1849, SI 2013/1001 og SI 2013/2619), Skotland (Scottish SI 2008/298 og ændringsretsakterne Scottish SI 2013/123) og Wales (SI 2013/2506 (W. 245)).
   Denne afgørelse udløber den 31. december 2016.
   Artikel 11
   Denne beslutning er rettet til Det Forenede Kongerige Storbritannien og Nordirland.
   
      Udfærdiget i Bruxelles, den 18. december 2013.
      
         
            På Kommissionens vegne
         
         Janez POTOČNIK
         
            Medlem af Kommissionen
         
      
   
   
      (1)  EFT L 375 af 31.12.1991, s. 1.
   
      (2)  EUT L 141 af 6.6.2009, s. 48.